 NA LAWRENCE ONGARO WAANDISHI wa habari wana umuhimu mkubwa katika jamii kwa kuelimisha na kusambaza habari. Mnamo Ijumaa, waandishi wapatao 30 kutoka Kaunti ya Kiambu walikongamana katika ukumbi wa Zetech Technology Park, Mangu ili kupata mafunzo ya masuala ya kidijitali. Bw Alphonce Shiundu kutoka shirika la AfricaCheck, aliwapa wamahabari hao mafunzo muhimu kuhusu uandishi kupitia teknolojia ya kisasa. Alisema ili kuandika habari sahihi, ni vizuri kupitia kwa makini habari hizo na kuthibitisha kama kweli ni sahihi kabla ya kuzichapisha. “Katika ulimwengu wa kidijitali, ni vizuri kuwa makini na kuthibitisha habari unazoandika. Siku hizi kuna habari nyingi za uzushi na uwongo,” alieleza Bw Shiundu. Alisema mwandishi akiteleza kidogo tu na uandishi wake bila shaka habari yote haitakuwa na maana yoyote. Alisisitiza umuhimu wa kupata habari ambazo unayoweza kuthibitisha uhalali wake bila kusita. Naibu Chansela wa Maswala ya Elimu na Utafiti wa Chuo cha Zetech Prof Alice Njuguna, alisema katika zama za kidijitali ni lazima waandishi wafuate mkondo huo. “Ni sharti tufuate jinsi mambo yanavyokwenda katika ulimwengu wa mtandao,” alisema Prof Njuguna. Aliwahimiza waandisi wa habari wawe mstari wa mbele kuandika habari kamili zilizothibitishwa kuwa ni sahihi. “Mkifuata huo mtindo bila shaka hadhi ya uandishi itaheshimika pakubwa,” alisema Prof Njuguna. Bi Rachel Ombaka kutoka shirika la Africa Report, ambaye pia ni mhariri na mkufunzi, aliwashauri waandishi wawe mstari wa mbele kulinda maisha yao. Alisema kati ya kazi ya uandishi na maisha ya mwandishi ni sharti mchapakazi ajiulize ni lipi muhimu maishani mwake? “Ni muhimu hisia zako ziwe na majibu ya kukusaidia wewe mwenyewe,” alisema Bi Ombaka. Alisema mavazi ya kufanya kazi ya mwandishi ni sharti yaambatane na jinsi anavyojibeba. Aliwashauri waandishi pia wazipe afya zao zingatio wanapoendesha kazi hiyo. Wakati wa hafla hiyo, mhadhiri wa maswala ya Teknolojia ya Habari na Mawasiliano (ICT) katika chuo hicho Bw Benjamin Muindi na mkurugenzi wa maswala ya ushirikiano John Mwai na Alwin Abok wa maswala ya umma na ushirikiano mwema, walichangia kwa kutoa maoni yao kuhusu umuhimu wa uandishi wa habari. Baada ya hafla hiyo, waandishi waliohudhuria walikabidhiwa vyeti vya kushiriki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  